Groteszk bújócska az állami pénzekkel: a számvevőszék szerint a két párt elérhetetlen, és nem tud elszámolni a kampányköltéseivel. A Momentum állítja, folyamatosan próbálnak elszámolni, de hiába keresik az ÁSZ-t.

Válaszok helyett elviharzott az Echo TV stúdiójából a Momentum elnökségi tagja, Hajnal Miklós, akit a kampánypénzeik elszámolásáról szerettek volna kérdezni. A politikus a műsorvezetőt arra kérte, hogy legközelebb csak akkor hívják meg, ha Mészáros Lőrinc gazdagodásáról kérdeznék.

Korábban írtunk már róla, hogy a Momentumnak gondjai támadtak az elszámolásuk októberi leadásával, az Állami Számvevőszék (ÁSZ) erre hivatkozva kezdeményezte is a költségvetési támogatásuk felfüggesztését. A párt szerint azonban csak adminisztratív problémáik adódtak, amelyek megoldásában az ÁSZ nem volt együttműködő. A választóknak azonban azt ígérték, a tételes elszámolásukat még december közepén kiteszik a honlapjukra.

Az elszámolást azonban végül csak az Echo tévés adás napján tették fel a párt honlapjára, a Momentum elnökségi tagja pedig a stúdióba is bevitte a több mint ötszáz tételből álló listát, hogy megmutassa a kameráknak, készen van.

Arra azonban, hogy miért nem álltak elő ezzel korábban, nem válaszolt, ehelyett inkább a papírt lengetve azt mondta, "ez volt itt röviden a valóságszünet, most következnek újra a hazug kérdések, viszontlátásra." Majd távozott.